ET Euroopa Liidu Teataja C 155/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

2013/C 155/05

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„FOCACCIA DI RECCO COL FORMAGGIO”

EÜ nr: IT-PGI-0005-0944-31.01.2012

KGT ( X ) KPN ( )

1. Nimetus

„Focaccia di Recco col formaggio”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab

„Focaccia di Recco col formaggio” on pehmest nisust, ekstra neitsioliiviõlist, veest ja söögisoolast segatud tainast valmistatud pagaritoode, mille täidiseks on pehme konsistentsiga toorjuust.

Tarbimisse laskmisel on pagaritoode „Focaccia di Recco col formaggio” järgmiste omadustega.

Kuju: ümar, ruudu- või ristkülikukujuline.

Mõõdud: — ümar: läbimõõt vähemalt 25 cm; — ruudukujuline: külje pikkus vahemikus 25–120 cm; — ristkülikukujuline: pikim külg kuni 120 cm; lühim külg vähemalt 25 cm; — kõrgus: külgedelt mõõdetuna alla 1 cm.

Välimus: — pealispind: ebaühtlane, kerkimismullidega; — pealmine osa: kuldpruun, milles on tumepruunid laigud või triibud; — alumine osa: merevaigukollane, mitte valge; — täidis: kreemja konsistentsiga sulanud juust; — tekstuur puudutamisel: pealmises osas krõbe ja keskel pehme.

Maitsmisel lõhnava ja krõbeda saia tainas on kergelt soolane, õrnalt küpsenud saia lõhnaga, milles on aimata piima ja toorjuustu; juust ise on mahe, kerge ja meeldiva hapuka maitsega.

3.3. Tooraine (üksnes töödeldud toodete puhul)

Pagaritoote „Focaccia di Recco col formaggio” tootmismeetodi kohaselt tuleb kasutada järgmisi koostisaineid:

— pehmest nisust jahvatatud jahu, mille tüüp on 00 ja omadused järgmised: W: > 300; P/L: vähemalt 0,50, või alternatiivina 00-tüüpi Manitoba nisujahu;

— looduslik vesi;

— ekstra-neitsioliiviõli;

— peensool;

— pehme konsistentsiga toorjuust.

Pagaritoote „Focaccia di Recco col formaggio” valmistamiseks kasutatavat toorjuustu saadakse värske pastöriseeritud lehmapiima töötlemisel.

Piima töötlemiskoht ei ole geograafiliselt piiratud.

Pagaritoote „Focaccia di Recco col formaggio” täidiseks kasutatav juust peab olema kreemja konsistentsiga, sellele ei tohi olla lisatud koort, küpsetamisest tulenevat termilist töötlemist peab juust kannatama nii, et ei hakka voolama, ei tekita mullikesi ega erita vadakut.

Pagaritoote „Focaccia di Recco col formaggio” täidiseks kasutatav toorjuust peab olema järgmiste omadustega.

Omadused Näitajad Kuju ümarate servadega rööptahukas Mõõdud Põhjaservad vastavalt 15–20 cm ja 8–10 cm, sirgete servade kõrgus 4–5 cm Kaal 0,7–2 kg Juustumassi omadused pehme, kergelt kompaktne, piimale iseloomuliku ühtlase struktuuriga, ilma silmakesteta Värvus valge, õrnalt läikiva nüansiga Niiskus (massi kohta) 57–60 % Valgud (massi kohta) 13–15 % Rasvad (massi kohta) 21–24 % Rasvad (kuivaine kohta) 48–60 %

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kõik pagaritoote „Focaccia di Recco col formaggio” tootmisetapid alates taina valmistamisest ja töötlemisest kuni täidise lisamise ja küpsetamiseni peavad toimuma punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Pagaritoodet „Focaccia di Recco col formaggio” turustatakse tervelt või portsjoniteks jaotatult.

Eelküpsetamine, sügavkülmutamine, külmutamine või muud säilitusviisid on keelatud.

3.7. Erieeskirjad märgistamise kohta

Toote identifitseerimist võimaldab taina pealmisele kihile tärklisetilga abil kinnitatav märgis. Märgisel on toote „Focaccia di Recco col formaggio” nimetus, mida tuleb kasutada koos väljendiga „Indicazione Geografica Protetta” (kaitstud geograafiline tähis) ja selle akronüümiga „IGP” (KGT).

4. Geograafilise piirkonna täpne määratlus

Pagaritoote „Focaccia di Recco col formaggio” tootmispiirkond hõlmab kogu Recco kommuuni territooriumi ja sellega piirnevaid Avegno, Sori ja Camogli kommuune.

5. Seos geograafilise piirkonnaga

5.1. Geograafilise piirkonna eripära

Pagaritoote „Focaccia di Recco col formaggio” tootmispiirkonna kommuunid on osa piirkonnast, mida kohalikud ajaloolased kutsuvad Recco oruks. Idas, Camogli kommuunis, on piiriks Monte di Portofino mäestik, läänes Reco kommuuni kuuluv Sori linnake ja põhjas Avegno kommuun.

Just siia piirkonda on koondunud Recco pagarid, kes hakkasid 60–70ndatel aastatel valmistama Recco traditsioonide kohast pagaritoodet „Focaccia di Recco col formaggio”.

Traditsiooniline valmistusviis nõuab taina töötlemisel suurt meisterlikkust. Tainas tuleb kõigepealt lahti rullida ning seejärel venitada see käsitsi kaheks imeõhukeseks, siledaks ja peaaegu läbipaistvaks leheks. Sel viisil kaheks õhukeseks leheks töödeldud tainast kasutatakse üksnes kõnealuses piirkonnas.

5.2. Toote eripära

Pagaritoode „Focaccia di Recco col formaggio” koosneb kahest imeõhukesest tainalehest, mille vahel on toorjuust. Silmaga võib selgelt eristada Itaalia ja Liguuria traditsioonile omaseid väga õhukesi kihte (focacce), mille vahel on täidiseks sulanud juust. Teine pagaritoodet „Focaccia di Recco col formaggio” iseloomustav eripära seisneb mahedamaitselises ja kreemja konsistentsiga juustus, mille maitse on kergelt ja meeldivalt hapukas.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Pagaritoote „Focaccia di Recco col formaggio” mainest annab tunnistust toote esindatus ajaloolistel üritustel, mis juba aastaid on tootele pühendatud, samuti olulised arvustused nii Itaalia kui ka välismaa ajakirjades ja toidugiidides, kus toote kirjelduse puhul tuuakse esile eelkõige imeõhukest tainast ja juustu õiget sulamisastet.

Kõige olulisemate ürituste seas võiks esile tuua pidustust „Festa della focaccia”, mida korraldatakse alates 1955. aastast maikuu viimasel nädalal ja mis on kõige parem võimalus pagaritoodet „Focaccia di Recco col formaggio” maitsta ja selle tootmistraditsiooni tähistada.

Pagaritoote „Focaccia di Recco col formaggio” tuntus on märkimisväärselt suurenenud tänu sellele, et toode on esindatud ka sellistel olulistel üleriigilistel üritustel nagu „Salone del Gusto” Torinos, Brà linnas toimuv pidustus „Cheese a Brà”, „Artigiano in Fiera” Milanos, „Salone Nautico” Genovas.

Alates 1960ndate aastate algusest suurenes tänu Itaalia majanduslikule õitsengule ja riiki külastavate turistide voolule ka huvi pagaritoote „Focaccia di Recco col formaggio” vastu ja toote tuntus; sellest annavad tunnistust ka rohked toodet kirjeldavad artiklid tolleaegsetes ajalehtedes ja ajakirjades. 1967. aastal märkis toote ära ka gurmeetoidust kirjutav Ameerika press, iseloomustades seda Ühendriikide ajalehes „Daily American” kui jumalikku (quite divine).

Esimesed Itaalias avaldatud toidugiidid on samuti näited sellest, et toode on muutunud tüüpiliseks ja endale kindla koha leidnud („Guide Veronelli all’Italia piacevole” ed. Garzanti, Milano 1968, „Guida gastronomica d’Italia” ed. TCI, Milano 1969).

Tollest ajast kuni tänapäevani mainitakse pagaritoodet „Focaccia di Recco col formaggio” kui ehedat kohalikku toitu peaaegu igas piirkondlikus ja kohalikus toidualases väljaandes, kõikides toidugiidides ja paljudes erialaväljaannetes.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Focaccia di Recco col formaggio” tunnustamise ettepaneku 5. augusti 2011. aasta Itaalia Vabariigi Teatajas nr 181.

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”; ekraanil ülal paremal) ning seejärel „Disciplinari di produzione all’esame dell’UE” („ELi läbivaatuseks esitatud spetsifikaadid”).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.